## Justícia finalitza les obres per a millorar l’accessibilitat de la seu judicial de Paterna amb una inversió de 250.000 euros

*** Nuria Martínez ha destacat el compromís de la Conselleria amb l’accessibilitat i la millora contínua de les infraestructures judicials
* La consellera també ha mantingut una reunió a Llíria per a abordar les necessitats de cara a l’obertura de la nova seu judicial, les obres de la qual estan finalitzades i en fase de posada en marxa de les instal·lacions**

La Conselleria de Justícia, Transparència i Participació ha finalitzat les obres de millora de l’accessibilitat de la seu judicial de Paterna, en les quals s’han invertit 250.000 euros durant 2025.

Esta actuació, que va començar el mes de juny passat en la seu situada en l’avinguda Vicente Mortes Alfonso número 114, ha permés adaptar els espais a les necessitats dels usuaris, especialment les persones amb mobilitat reduïda o diversitat funcional.

La consellera Nuria Martínez ha visitat la seu a on ha comprovat “com esta intervenció ha millorat l’accessibilitat de lavabos i la senyalització d’espais comuns”, i ha destacat “que obres com esta demostren el compromís de la conselleria amb l’accessibilitat i la millora contínua de les infraestructures judicials”.

Nuria Martínez també s’ha desplaçat a Llíria, a on ha mantingut una reunió per a abordar les necessitats de cara a l’obertura de la nova seu judicial, les obres de la qual estan finalitzades i en fase de posada en marxa de les instal·lacions.

La consellera ha ressaltat “el paper tan rellevant de la nova seu de Llíria perquè permetrà concentrar els òrgans i servicis judicials que, ara mateix, estan repartits en tres locals diferents i donarà servici al partit judicial de la comarca de Camp de Túria, que atén 170.000 persones de 41 municipis”.

**Obres d’accessibilitat a Paterna**

Les obres han suposat la reforma integral de huit lavabos distribuïts en les plantes segona i tercera de l’edifici —tant públics com privats—, l’adequació d’un despatx en la primera planta, huit lavabos més en les plantes baixa i primera al costat dels ascensors, quatre lavabos privats interiors en les plantes segona i tercera, dos lavabos en el soterrani, la instal·lació de bucles magnètics per a persones amb discapacitat auditiva, la millora de la senyalística i la col·locació de portes accessibles en els lavabos del soterrani.

A més, s’han col·locat bandes senyalitzadores visuals i tàctils en l’inici de les escales i al llarg de l’itinerari accessible, i s’ha adaptat la senyalització vertical en tot l’edifici mitjançant cartelleria accessible en braille i alt relleu.

En els lavabos destinats a persones detingudes, s’ha reforçat la seguretat mitjançant la instal·lació de vàters antivandàlics i portes de seguretat amb zona inferior d’extracció d’aire, fabricades en xapa d’acer perforada.

Així mateix, ateses les necessitats plantejades per l’Il·lustre Col·legi d’Advocats de València, s’ha reorganitzat l’espai del Servici d’Orientació Jurídica mitjançant la creació de dos despatxos tancats, amb la finalitat d’oferir més garanties de confidencialitat als usuaris.

Fecha: 11/12/2025